壽春節進
作者：貫休
朝代：唐

paragraphs: 聖運關天紀，龍飛古帝基。
振搖三蜀地，聳發萬年枝。
出震同中古，承乾動四夷。
恩頒新命廣，淚向舊朝垂。
大寶歸玄讖，殊祥出遠池。
法天深罔測，體聖妙難知。
儉德爲全德，無思契十思。
丕圖非力至，英武悉天資。
正直方親切，回邪豈敢窺。
將排頗與牧，相得稷兼夔。
鹽出符真主，麟來合大規。
賡歌隨羽籥，奕葉斅伊祁。
寡欲情雖泰，憂民色未怡。
盛如唐創業，宛勝晉朝儀。
旰食宮鶯囀，宵衣禁漏遲。
多於湯土地，還有禹胼胝。
視物如傷日，勝殘去殺時。
守文情的的，無逸戒孜孜。
軒頊風重振，皇唐鼎創移。
始聞呈瑞石，又報產靈芝。
覆幬高緣大，包容妙在卑。
兄呼春赫日，師指佛牟尼。
佳氣宸居合，淳風樂府吹。
急賢彰帝業，解網見天慈。
粟赤千千窖，軍雄萬萬兒。
八蠻須稽顙，四海仰昌期。
玉輦嬪嬙擁，宮花錦繡欹。
堯雲同靉靆，漢祖太驅馳。
氛祲根株盡，澆訛朕兆隳。
山河方有截，野逸詔無遺。
境靜消鋒鏑，田香熟稻𪎭。
夢中逢傅說，殿上見辛毗。
金鏡懸千古，彤雲起四維。
盛行唐典法，再覩舜雍熙。
祝壽乾文動，郊天太一隨。
煌煌還宿衛，亹亹叶聲詩。
飲醴和甘雨，非煙遶御帷。
銀輪隨寶馬，玉沼見金龜。
杳杳聞韶濩，重重降撫綏。
魏徵須却出，葛亮更何之。
簡約逾前古，昇平美不疑。
觸邪羊唅唅，鼓腹叟嘻嘻。
邁五方云大，超三始見奇。
錦霞連紫極，仙鳥下峨眉。
謝傅還爲傅，周師又作師。
納隍爲永任，從諫契無爲。
子子寰瀛主，孫孫日月旗。
壽春嗟壽域，萬國盡虔祈。
捧日三車子，恭思八彩眉。
願將七萬歲，匍匐拜瑤墀。